ไฟแนนเชียลไดเจสต์
ASP ให้บริการ AFET
5 ก.พ. 2556

ASP ให้บริการ AFET 
บริษัทหลักทรัพย์ (บล.) เอเซีย พลัส (ASP) เตรียมเปิดให้บริการซื้อขายสินค้าเกษตรล่วงหน้าตลาด AFET ในวันจันทร์ที่ 4 ก.พ. 2556 ที่ผ่านมา 
น.ส. นฤมล อาจอำนวยวิภาส กรรมการผู้จัดการ บล.เอเซีย พลัส กล่าวว่า ตลาด AFET จะเป็นอีกหนึ่งทางเลือกให้ผู้ลงทุนในภาคเกษตรเข้ามาประกันความเสี่ยงจากความผันผวนของราคาสินค้าเกษตรได้เป็นอย่างดี เนื่องจากการซื้อขายในตลาดล่วงหน้าใช้เงินลงทุนน้อย ให้ผลกำไรขาดทุนสูง และสามารถซื้อขายได้ทั้งขาขึ้นและขาลง อีกทั้งยังสามารถใช้ราคาของตลาดล่วงหน้าเป็นราคาอ้างอิงในการซื้อขายทั้งในและต่างประเทศได้อีกด้วย
TTA เพิ่มอำนาจ ‘เฉลิมชัย’
บริษัท โทรีเซนไทย เอเยนต์ซีส์ หรือ TTA ประกาศแต่งตั้งนายเฉลิมชัย มหากิจศิริ ขึ้นดำรงตำแหน่งรองประธานกรรมการบริหาร โดยมีหน้าที่รับผิดชอบดูแลงานด้านการวางทิศทางกลยุทธ์และการลงทุน การบริหารความเสี่ยง การบริหารทรัพยากรบุคคล และการวางกลยุทธ์ภาพลักษณ์องค์กรของบริษัท โดยการแต่งตั้งดังกล่าวได้รับการพิจารณาอนุมัติจากคณะกรรมการบริษัท เมื่อวันที่ 30 ม.ค. 2556 ที่ผ่านมา และให้มีผลตั้งแต่วันที่ 1 ก.พ. 2556 เป็นต้นไป
ส่วน ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร จะยังคงทำหน้าที่ดูแลรับผิดชอบการบริหารงานของกลุ่มธุรกิจขนส่ง กลุ่มธุรกิจพลังงาน และกลุ่มธุรกิจโครงสร้างพื้นฐาน การบริหารจัดการทางด้านการเงิน และการสนับสนุนทางปฏิบัติการต่อไป 
คาดทองไม่ไปไหน
นางพวรรณ์ นววัฒนทรัพย์ รองประธานกรรมการบริษัท วายแอลจี บูลเลี่ยน อินเตอร์เนชั่นแนล เปิดเผยว่า ภาพรวมของราคาทองคำในตลาดโลกในช่วง 1 เดือนที่ผ่านมา ได้มีการปรับตัวลดลงประมาณ 11.66 เหรียญสหรัฐต่อออนซ์ หรือลดลงประมาณ 0.7% ที่บริเวณ 1,662 เหรียญสหรัฐต่อออนซ์ 
สำหรับมุมมองของราคาทองคำในช่วงนี้ไปจนถึงเทศกาลตรุษจีนนั้น วายแอลจีคาดการณ์ว่าราคาจะยังคงแกว่งตัวอยู่ในกรอบราคาเช่นเดิม 
SNC กำไรลด 5%
บริษัท เอสเอ็นซี ฟอร์เมอร์ (SNC) แจ้งตลาดหลักทรัพย์แห่งประเทศไทย ว่า ผลประกอบการสิ้นปี 2555 มีกำไรสุทธิ 494 ล้านบาท ลดลง 5% จากปี 2554
EARTH เทรดตลาดเยอรมนี
บริษัท เอ็นเนอร์ยี่ เอิร์ธ หรือ EARTH พร้อมซื้อขายในตลาดหลักทรัพย์แฟรงก์เฟิร์ต เยอรมนี ได้ตั้งแต่บัดนี้เป็นต้นไป โดยใช้ชื่อย่อ “1EE” นับเป็นบริษัทจดทะเบียนแห่งแรกของประเทศไทยที่ไปจดทะเบียนสองตลาด (Dual Listing) ในยุโรป 
บลจ.ไทยพาณิชย์ส่ง FIF ลุยหุ้นโลก
นางโชติกา สวนานนท์ กรรมการผู้อำนวยการบริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างเสนอขายกองทุนเปิดไทยพาณิชย์โกลบอล อิควิตี้ (SCBGEQ) มูลค่า 5,000 ล้านบาท เสนอขายครั้งแรกระหว่างวันที่ 4–12 ก.พ. 2556 เงินลงทุนครั้งแรกขั้นต่ำเพียง 5,000 บาท
“บริษัทเล็งเห็นโอกาสในการกระจายความเสี่ยงไปลงทุนในหุ้นต่างประเทศ เนื่องจากมองภาพรวมการลงทุนในปี 2556 น่าจะเป็นปีที่ดีมากสำหรับการลงทุนในสินทรัพย์เสี่ยง เช่น หุ้น โดยเฉพาะในภาวะที่เศรษฐกิจโลกมีแนวโน้มขยายตัวดีขึ้น สภาพคล่องทั่วโลกอยู่ในระดับสูงจากมาตรการผ่อนคลายทางการเงินของธนาคารกลางต่างๆ เพื่อกระตุ้นเศรษฐกิจ” นางโชติกา กล่าว เช่น ธนาคารกลางสหรัฐ (FED) ประกาศมาตรการ QE (Quantitative Easing) เพิ่มขึ้น โดยเพิ่มวงเงินเข้าซื้อพันธบัตรรัฐบาล และ Mortgagebacked securities รวมกันกว่าเดือนละ 85,000 ล้านดอลลาร์ ขณะที่ธนาคารกลางยุโรปได้ออกมาตรการ OMT (Outright Monetary Transaction) โดยเข้าซื้อพันธบัตรรัฐบาลประเทศที่ประสบปัญหาแบบไม่จำกัด ตลอดจนรัฐบาลญี่ปุ่นได้ประกาศอัดฉีดสภาพคล่องเพิ่มเติม โดยมีเป้าหมายให้เงินเยนอ่อนค่า และพยายามให้อัตราเงินเฟ้อเข้าสู่ระดับเป้าหมาย อีกทั้งอัตราผลตอบแทนของพันธบัตรรัฐบาลอยู่ที่ระดับต่ำมาก ในขณะที่มูลค่าพื้นฐาน Forward P/E ของตลาดหุ้นทั่วโลกยังน่าสนใจ ยิ่งเป็นปัจจัยสนับสนุนให้นักลงทุนหันมาลงทุนในตลาดหุ้นมากขึ้น
กองทุน SCBGEQ มีนโยบายลงทุนในหน่วยลงทุนของกองทุนต่างประเทศ (FIF) คือ VERITAS GLOBAL FOCUS ชนิดหน่วยลงทุน “A Share Class” ซึ่งลงทุนด้วยสกุลเงินเหรียญสหรัฐ และเป็นกองทุนที่จัดตั้งขึ้นภายใต้กฎหมายของประเทศไอร์แลนด์ (Ireland) อยู่ภายใต้ UCITS (มาตรฐานเพื่อการซื้อขายกองทุนข้ามประเทศในกลุ่มสหภาพยุโรป: Undertaking for Collective Investments in Transferable Securities) ซึ่งบริหารจัดการโดย Veritas Asset Management เน้นลงทุนในหุ้นบริษัทคุณภาพชั้นนำที่จดทะเบียนซื้อขายในตลาดหลักทรัพย์ทั่วโลก โดยเน้นวิเคราะห์ปัจจัยพื้นฐานของหุ้นรายตัวเพื่อผลตอบแทนที่ดีในระยะยาว ซึ่งจะให้ผลตอบแทนที่ดีภายใต้วัฏจักรเศรษฐกิจที่พ้นจากสภาวะถดถอยเริ่มฟื้นตัว คล้ายกับสภาพตลาดในปัจจุบัน
ทั้งนี้ กองทุนจะลงทุนหรือทำสัญญาซื้อขายล่วงหน้า เพื่อป้องกันความเสี่ยงจากอัตราแลกเปลี่ยนของหลักทรัพย์หรือทรัพย์สินในสกุลเงินต่างประเทศที่กองทุนถืออยู่เทียบกับสกุลเงินบาท ณ ขณะใดขณะหนึ่ง ไม่น้อยกว่า 90% ของมูลค่าทรัพย์สินที่ลงทุนในต่างประเทศ